Segs Johr speter, 1907, isch Nairobi Hauptstadt vum britische Protektorat Oschtafrika (wie di speter Koloni Kenia bis 1920 ghaiße het), un het dodermit Mombasa abglest. Scho in däre Phase isch si enorm gwagse. Iber 1200 Wyssi hän do in dr Zwischezyt gläbt. Nairobi isch s kommerziäll un kulturäll Zäntrum fir all greßer zahl vu europäische Sidler im noche Hochland gsii un d Basis fir dr Jagdtursimus, wu all mee zuegnuu het. Dr Böu vum greschte Dail vu dr Gebei het dr indisch Chaufmann un Böuunternämmer Alibhoy Mulla Jeevanjee ibernuu, wu sich scho dur e Verdrag mit Uganda Railways iber d Verschiffig vu dr indische Böuarbaiter un d Versorgig vu ene bewehrt ghaa het.